CELEX: 32021D0762
Language: et
Date: 2021-05-06 00:00:00
Title: Komisjoni rakendusotsus (EL) 2021/762, 6. mai 2021, milles käsitletakse propaan-2-ooli sisaldavate inimeste hügieeni otstarbel kasutatavate biotsiidide turul kättesaadavaks tegemiseks ja kasutamiseks Iirimaa põllumajandus-, toiduainete- ja merendusministeeriumi poolt võetud meetme kehtivuse pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1 (teatavaks tehtud numbri C(2021) 3127 all) (Ainult ingliskeelne tekst on autentne)

10.5.2021   
               
               
                  ET
               
               
                  Euroopa Liidu Teataja
               
               
                  L 162/50
               
            
         KOMISJONI RAKENDUSOTSUS (EL) 2021/762,
         6. mai 2021,
         milles käsitletakse propaan-2-ooli sisaldavate inimeste hügieeni otstarbel kasutatavate biotsiidide turul kättesaadavaks tegemiseks ja kasutamiseks Iirimaa põllumajandus-, toiduainete- ja merendusministeeriumi poolt võetud meetme kehtivuse pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1
         
            
               (teatavaks tehtud numbri C(2021) 3127 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõike 1 kolmandat lõiku,
         ning arvestades järgmist:
         
                     (1)
                  
                  
                     Iirimaa põllumajandus-, toiduainete- ja merendusministeerium (edaspidi „pädev asutus“) võttis 18. septembril 2020 kooskõlas määruse (EL) nr 528/2012 artikli 55 lõike 1 esimese lõiguga vastu otsuse lubada kuni 16. märtsini 2021 teha propaan-2-ooli sisaldavad inimeste hügieeni otstarbel kasutatavad biotsiidid turul kättesaadavaks ja neid kasutada (edaspidi „meede“). Pädev asutus teavitas meetmest ja selle võtmise põhjendustest komisjoni ja teiste liikmesriikide pädevaid asutusi kõnealuse määruse artikli 55 lõike 1 teise lõigu kohaselt.
                  
               
                     (2)
                  
                  
                     Pädeva asutuse esitatud teabe kohaselt oli meede vajalik rahvatervise kaitseks. WHO soovitab kasutada alkoholipõhiseid käte desinfektsioonivahendeid kui ennetavat meedet COVID-19 leviku tõkestamiseks alternatiivina käte pesemisele seebi ja veega.
                  
               
                     (3)
                  
                  
                     Propaan-2-ooli-põhine koostis, mis vastab WHO soovitatud koostisele, sisaldab toimeainena propaan-2-ooli. Propaan-2-ooli kasutamine määruse (EL) nr 528/2012 V lisas määratletud tooteliiki 1 (inimeste hügieen) kuuluvates biotsiidides on heaks kiidetud.
                  
               
                     (4)
                  
                  
                     Alates COVID-19 pandeemiast on Iirimaal olnud desinfektsioonivahendite järele suur nõudlus, mis põhjustas Iirimaa turul nende toodete enneolematu tarnepuudujäägi. COVID-19 kujutab Iirimaal tõsist ohtu rahvatervisele ning piisavate desinfitseerimisvahendite olemasolu on väga oluline haiguse leviku kontrolli all hoidmiseks.
                  
               
                     (5)
                  
                  
                     Vastavalt meetme tingimustele peavad äriühingud, kes kavatsevad selliseid tooteid turul kättesaadavaks teha, esitama toodete kohta konkreetse teabe pädevale asutusele, kes otsustab, kas anda luba toodete turul kättesaadavaks tegemiseks.
                  
               
                     (6)
                  
                  
                     5. veebruaril 2021 sai komisjon pädevalt asutuselt määruse (EL) nr 528/2012 artikli 55 lõike 1 kolmanda lõigu kohase põhjendatud taotluse lubada meetme kehtivust pikendada. Põhjendatud taotluse aluseks oli mure, et pärast 16. märtsi 2021 võib COVID-19 ohustada rahvatervist ning täiendavate desinfektsioonivahendite turule lubamine on COVID-19 põhjustatud ohu vähendamiseks äärmiselt oluline.
                  
               
                     (7)
                  
                  
                     Pädeva asutuse andmetel on nõudlus inimeste hügieeniks kasutatavate desinfitseerimisvahendite järele endiselt väga suur, kuna Iirimaal esineb jätkuvalt COVID-19.
                  
               
                     (8)
                  
                  
                     Pädev asutus julgustab kõiki äriühinguid, kes on meetme raames oma tooteid turule toonud, taotlema võimalikult kiiresti tavapärast turustusluba, et vältida turul toodete defitsiiti. Mõned äriühingud taotlesid oma toodetele riiklikku müügiluba. Taotluste hindamiseks kulub siiski palju aega.
                  
               
                     (9)
                  
                  
                     Kuna COVID-19 kujutab jätkuvalt ohtu rahvatervisele ja seda ohtu ei saa Iirimaal piisavalt ohjata kui turul ei ole lubatud kasutada täiendavaid desinfektsioonivahendeid, on asjakohane lubada pädeval asutusel pikendada meetme kehtivusaega.
                  
               
                     (10)
                  
                  
                     Arvestades, et meede aegus 17. märtsil 2021, peaks käesolev otsus olema tagasiulatuva mõjuga.
                  
               
                     (11)
                  
                  
                     Käesoleva otsusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Iirimaa põllumajandus-, toiduainete- ja merendusministeerium võib pikendada propaan-2-ooli sisaldavate inimeste hügieeni otstarbel kasutatavate biotsiidide turul kättesaadavaks tegemise ja kasutamise luba kuni 18. septembrini 2022.
         
         
            Artikkel 2
            Käesolev otsus on adresseeritud Iirimaa põllumajandus-, toiduainete- ja merendusministeeriumile.
            Seda kohaldatakse alates 17. märtsist 2021.
         
         
            Brüssel, 6. mai 2021
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  ELT L 167, 27.6.2012, lk 1.